**Ա Ին** (չին.` 阿英, իրական անունը - Ցյան Սին-ցուն (չին.` 钱杏邨), փետրվարի 6, 1900(1900-02-06), Վուհու, Taiping Prefecture, Anhui, Ցին կայսրություն - հունիսի 17, 1977(1977-06-17), Չինաստան), չինացի դրամատուրգ, գրականագետ, գրող և քննադատ։ Հեղինակ է պատմական դրամաների և չինական նոր և նորագույն գրականության պատմության վերաբերյալ աշխատությունների։ Չինական գրականության կարկառուն ներկայացուցիչներից է։

Կենսագրություն
--------------

Ծնվել է Ուհու քաղաքում։ Երիտասարդ տարիքում մասնակցել է մայիսչորսյան շարժմանը։ 1926 թվականին անդամագրվել է Չինաստանի Կոմկուսին։ 1927 թվականին փախել է Ուհան, այնտեղից էլ Շանհայ, որտեղ բանաստեղծ Ցզյան Հուան-ցիի (蒋光慈, 1901-1931) հետ կազմակերպել է «Արև» (太阳) միությունը` դառնալով Չինաստանում պրոլետարական գրականության առաջատարներից։ 1930 թվականի ձմռանը մասնակցել է «Ձախ գրողների ընկերակցության» (左翼作家同盟) նախապատրաստական աշխատանքներին, ընտրվել վարչության անդամ։ 1930-ականների վերջերին չին-ճապոնական պատերազմի ժամանակ եղել է Շանհայի «Փրկություն» (救亡 日报) օրաթերթի գրական խմբագիր։ 1941 թվականին ղեկավարել է 4-րդ նոր բանակի քարոզչական աշխատանքները։ Չինաստանի Ժողովրդական Հանրապետության հիմնումնից հետո աշխատել է մշակույթի կառավարման ոլորտում` միաժամանակ կատարելով մեծ ծավալի գրական հետազոտություններ։ Մահացել է քաղցկեղից 1977 թվականի հունիսի 17-ին։

Ստեղծագործությունը
------------------

Գրական ասպարեզ է մտել որպես նովելագիր («Գերեզմաններ», «Հեղափոխության պատմություն», «Սպիտակ ծխի» և այլ ժողովածուներ), և բանաստեղծ («Սոված մարդիկ ու սոված արծիվ» ժողովածու), սակայն ամենամեծ ճանաչում է ստացել որպես դրամատուրգ։ 1920-ականների վերջերից հանդես է գալիս նաև որպես գրական քննադատ և գրականության պատմաբան։ Բացի ժամանակակից չին հեղինակներից, ուշադրություն է դարձրել նաև Մաքսիմ Գորկու, Ալեքսանդր Պուշկինի, Բերնարդ Շոուի, Ալեքսանդր Դյումայի և այլ արտասահմանյան հեղինակների ստեղծագործություններին։ Գրել է արժեքավոր աշխատություններ XIX-XX դդ. Չինական գրականության մասին. «Ժամանակակից չին գրողների» (1928 ), «Պատմական նյութերի ցուցիչ» (1935), «Չինական նոր գրականության մեծ անթոլոգիան», «Զրույցներ արձակի մասին» (1936) «Ցինի ուշ շրջանի արձակը» (1937), «Ցինի ուշ շրջանի դրամատիկական և արձակ ստեղծագործությունների վերջին գրացուցակ» (1954), «Ափիոնային պատերազմի ժամանակահատվածի ստեղծագործությունների հավաքածու» (1957), «Ֆրանս-չինական պատերազմի ժամանակահատվածի ստեղծագործությունների հավաքածու» (1957) և այլն։

Ծանոթագրություններ
------------------

1. 1 2 3 4  Encyclopædia Britannica
2. ↑  А Ин // Краткая литературная энциклопедия — Moscow: Советская энциклопедия, 1962. — Vol. 1.

Գրականություն
-------------

* Федоренко Н. Т. Китайская литература, М. 1956
* «Краткая литературная энциклопедия», т. 1, М. 1962
* Черкасский Л. Е. Новая китайская поэзия (20-30-е годы). М.։ Наука, 1972.

Արտաքին հղումներ
----------------

* Ստեղծագործությունների ցանկ
* Պորտալ «Hudong» Արխիվացված 2011-11-29 Wayback Machine

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա |
|  |
| 

|  Չափորոշչային վերահսկողություն |
| --- |
|  |
| BIBSYS: 13024210 · BNF: 13490653c · CALIS: n2004280666 · GND: 171956338 · ISNI: 0000000453062504 · LCCN: n2011054040, n81089510 · NDL: 00534306 · NLC: 000255818 · NTA: 147949920 · SUDOC: 050185748 · VIAF: 100307683 · WorldCat VIAF: 100307683 |

 |

 |